title: Delegovaná smernica Komisie (EÚ) 2021/802 z 12. marca 2021, ktorou sa mení príloha k rámcovému rozhodnutiu Rady 2004/757/SVV, pokiaľ ide o zaradenie nových psychoaktívnych látok metyl-3,3-dimetyl-2-{[1-(pent-4-én-1-yl)-1H-indazol-3-karbonyl]amino}butanoát (MDMB-4en-PINACA) a metyl-2-{[1-(4-fluórbutyl)-1H-indol-3-karbonyl]amino}-3,3-dimetylbutanoát (4F-MDMB-BICA) do vymedzenia pojmu drogy

text:
                  20.5.2021

                  SK

                  Úradný vestník Európskej únie

                  L 178/1

         DELEGOVANÁ SMERNICA KOMISIE (EÚ) 2021/802
         z 12. marca 2021,
         ktorou sa mení príloha k rámcovému rozhodnutiu Rady 2004/757/SVV, pokiaľ ide o zaradenie nových psychoaktívnych látok metyl-3,3-dimetyl-2-{[1-(pent-4-én-1-yl)-1H-indazol-3-karbonyl]amino}butanoát (MDMB-4en-PINACA) a metyl-2-{[1-(4-fluórbutyl)-1H-indol-3-karbonyl]amino}-3,3-dimetylbutanoát (4F-MDMB-BICA) do vymedzenia pojmu drogy
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (1), a najmä na jeho článok 1a ods. 1,
         keďže:

                     (1)

                     Správy o posúdení rizika nových psychoaktívnych látok metyl-3,3-dimetyl-2-{[1-(pent-4-én-1-yl)-1H-indazol-3-karbonyl]amino}butanoát (MDMB-4en-PINACA) a metyl-2-{[1-(4-fluórbutyl)-1H-indol-3-karbonyl]amino}-3,3-dimetylbutanoát (4F-MDMB-BICA) vypracoval v súlade s článkom 5c nariadenia Európskeho parlamentu a Rady (ES) č. 1920/2006 (2) vedecký výbor Európskeho monitorovacieho centra pre drogy a drogovú závislosť, ktorý bol rozšírený na základe postupu stanoveného v článku 5c ods. 4 toho istého nariadenia. Centrum predložilo správy o posúdení rizika Komisii a členským štátom 9. decembra 2020.

                     (2)

                     Látky MDMB-4en-PINACA a 4F-MDMB-BICA sú syntetické agonisty kanabinoidných receptorov (syntetické kanabinoidy). Vykazujú podobné účinky ako tetrahydrokanabinol (THC), ktorý spôsobuje hlavné psychoaktívne účinky kanabisu, avšak majú dodatočnú život ohrozujúcu toxicitu. Vysoká účinnosť týchto dvoch látok predstavuje vysoké riziko otravy.

                     (3)

                     Látka MDMB-4en-PINACA je dostupná v Európskej únii minimálne od roku 2017 a bola zistená v 20 členských štátoch, pričom v roku 2019 došlo k veľkému nárastu počtu členských štátov, ktoré túto látku identifikovali prvýkrát. V roku 2020 došlo k veľkému nárastu množstva látky MDMB-4en-PINACA zaisteného colnými orgánmi. Dvadsať členských štátov (3) nahlásilo celkovo 389 prípadov zaistenia. Okrem toho šesť členských štátov nahlásilo 15 odobraných vzoriek a jeden členský štát nahlásil 28 biologických vzoriek. Je pravdepodobné, že odhalené množstvo látky MDMB-4en-PINACA vo všeobecnosti nezodpovedá skutočnosti, keďže niektoré laboratóriá ju bežne nezisťujú. Vo väčšine prípadov bola táto látka zaistená vo forme prášku a v zmesiach na fajčenie, ale bola identifikovaná aj ako impregnovaný papier (a to aj vo forme „blotter“), v tekutej forme a v iných nešpecifikovaných formách.

                     (4)

                     V súvislosti s látkou MDMB-4en-PINACA bolo nahlásených 12 úmrtí v dvoch členských štátoch. Počet odhalených a nahlásených prípadov intoxikácie a úmrtia pravdepodobne nezodpovedá skutočnosti, keďže v niektorých laboratóriách sa zisťovanie týchto látok bežne nevykonáva.

                     (5)

                     Látka 4F-MDMB-BICA je dostupná v Únii minimálne od marca 2020 a bola zistená v 11 členských štátoch. Jedenásť členských štátov (4) nahlásilo celkovo 94 prípadov zaistenia. Okrem toho jeden členský štát nahlásil odobranú vzorku a jeden členský štát nahlásil 126 biologických vzoriek. Je pravdepodobné, že odhalené množstvo látky 4F-MDMB-BICA nezodpovedá skutočnosti, keďže ide o novú látku na trhu, ktorá sa bežne nezisťuje. Vo väčšine prípadov bola táto látka zaistená vo forme prášku, v zmesiach na fajčenie a vo forme „blotter“, ale bola identifikovaná aj v tekutej forme a iných nešpecifikovaných formách.

                     (6)

                     V období od mája do augusta 2020 bolo v súvislosti s látkou 4F-MDMB-BICA nahlásených 21 úmrtí v jednom členskom štáte. Počet odhalených a nahlásených prípadov intoxikácie a úmrtia pravdepodobne nezodpovedá skutočnosti, keďže sa táto látka bežne nezisťuje a na trhu Únie sa objavila len nedávno.

                     (7)

                     Látky MDMB-4en-PINACA a 4F-MDMB-BICA sa podľa všetkého predávajú online v malých a veľkoobchodných množstvách ako „legálna“ náhrada kanabisu a kontrolovaných syntetických kanabinoidov, najmä ako konečný spotrebný výrobok, napríklad v zmesiach na fajčenie, e-kvapalinách alebo vo forme impregnovaného papiera.

                     (8)

                     Neexistujú konkrétne dôkazy o tom, že by bola do výroby, distribúcie (nelegálneho obchodu) a dodávky látok MDMB-4en-PINACA a 4F-MDMB-BICA v rámci Únie zapojená organizovaná zločinecká skupina.

                     (9)

                     Látky MDMB-4en-PINACA a 4F-MDMB-BICA nemajú v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa tieto látky dali použiť na akékoľvek iné účely než ako analytický referenčný štandard a vo vedeckom výskume.

                     (10)

                     Zo správ o hodnotení rizika vyplýva, že mnohé z otázok spojených s látkami MDMB-4en-PINACA a 4F-MDMB-BICA, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohli byť zodpovedané prostredníctvom ďalšieho výskumu. Informácie, ktoré sú k dispozícii, naznačujú, že konzumácia látok MDMB-4en-PINACA a 4F-MDMB-BICA spôsobuje poškodenie zdravia súvisiace s ich akútnou toxicitou a možnosťou ich zneužívania alebo vzniku závislosti. Toto poškodenie zdravia sa považuje za život ohrozujúce. Nie sú k dispozícii žiadne konkrétne informácie o spoločenských rizikách, ktoré predstavujú látky MDMB-4en-PINACA a 4F-MDMB-BICA. Na základe uvedeného možno konštatovať, že existujú dostatočné dôvody na zahrnutie látok MDMB-4en-PINACA a 4F-MDMB-BICA do vymedzenia pojmu drogy.

                     (11)

                     Látky MDMB-4en-PINACA a 4F-MDMB-BICA nie sú uvedené v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961 zmeneného protokolom z roku 1972, ani v zozname Dohovoru Organizácie Spojených národov o psychotropných látkach z roku 1971. Látka 4F-MDMB-BICA sa v rámci systému Organizácie Spojených národov v súčasnosti neposudzuje, zatiaľ čo pokiaľ ide o látku MDMB-4en-PINACA, jej zaradenie do zoznamu sa odporúča aj v rámci systému OSN. Existujú však dostatočné dôkazy na bezodkladné doplnenie tejto látky do vymedzenia pojmu drogy aj podľa práva Únie.

                     (12)

                     Deväť členských štátov kontroluje látku MDMB-4en-PINACA podľa vnútroštátnych právnych predpisov o kontrole drog, štyri členské štáty ju kontrolujú podľa právnych predpisov o nových psychoaktívnych látkach a jeden členský štát ju kontroluje podľa iných právnych predpisov. Sedem členských štátov kontroluje látku 4F-MDMB-BICA podľa vnútroštátnych právnych predpisov o kontrole drog, štyri členské štáty ju kontrolujú podľa právnych predpisov o nových psychoaktívnych látkach a jeden členský štát ju kontroluje podľa iných právnych predpisov. Vzhľadom na to, že tieto vnútroštátne kontrolné opatrenia sú už zavedené, zahrnutie látok MDMB-4en-PINACA a 4F-MDMB-BICA do vymedzenia pojmu drogy, čím by sa tieto látky stali predmetom trestnoprávnych ustanovení o trestných činoch a sankciách, ako sú vymedzené v rámcovom rozhodnutí 2004/757, by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môže predstavovať ich dostupnosť a užívanie.

                     (13)

                     Keďže podmienky a postup na uplatnenie právomocí prijať delegovaný akt boli splnené, mala by sa prijať delegovaná smernica s cieľom zahrnúť látky MDMB-4en-PINACA a 4F-MDMB-BICA do prílohy k rámcovému rozhodnutiu 2004/757/SVV, čím by sa uvedené látky stali predmetom trestného práva Únie o nezákonnom obchode s drogami.

                     (14)

                     Írsko je viazané rámcovým rozhodnutím 2004/757/SVV zmeneným smernicou Európskeho parlamentu a Rady (EÚ) 2017/2103 (5), a preto sa zúčastňuje na prijatí a uplatňovaní tohto rozhodnutia.

                     (15)

                     Dánsko je viazané rámcovým rozhodnutím 2004/757/SVV v znení uplatniteľnom do 21. novembra 2018, ale nie je viazané smernicou (EÚ) 2017/2103. Preto sa na prijatí a uplatňovaní tejto smernice nezúčastňuje, nie je ňou viazané ani nepodlieha jej uplatňovaniu.

                     (16)

                     V súlade so spoločným politickým vyhlásením členských štátov a Komisie z 28. septembra 2011 o vysvetľujúcich dokumentoch (6) sa členské štáty zaviazali, že v odôvodnených prípadoch k svojim oznámeniam o transpozičných opatreniach pripoja jeden alebo viacero dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov.

                     (17)

                     Rámcové rozhodnutie 2004/757/SVV by sa preto malo zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Zmena rámcového rozhodnutia 2004/757/SVV
            V prílohe k rámcovému rozhodnutiu 2004/757/SVV sa dopĺňajú tieto nové body 18 a 19:

                        „18.

                        Metyl-3,3-dimetyl-2-{[1-(pent-4-én-1-yl)-1H-indazol-3-karbonyl]amino}butanoát (MDMB-4en-PINACA) (*).

                        19.

                        Metyl-2-{[1-(4-fluórbutyl)-1H-indol-3-karbonyl]amino}-3,3-dimetylbutanoát (4F-MDMB-BICA) (*).

            Článok 2
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 9. decembra 2021. Bezodkladne oznámia znenie týchto ustanovení Komisii.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom v súlade so zmluvami.

            V Bruseli 12. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 335, 11.11.2004, s. 8.

            (2)  Nariadenie Európskeho parlamentu a Rady (ES) č. 1920/2006 z 12. decembra 2006 o Európskom monitorovacom centre pre drogy a drogovú závislosť (Ú. v. EÚ L 376, 27.12.2006, s. 1).

            (3)  Okrem toho bolo nahlásených 380 prípadov zaistenia v Spojenom kráľovstve, 1 prípad v Nórsku a 663 prípadov v Turecku.

            (4)  Okrem toho Spojené kráľovstvo nahlásilo 17 prípadov zaistenia.

            (5)  Smernica Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV (Ú. v. EÚ L 305, 21.11.2017, s. 12).

            (6)  Ú. v. EÚ C 369, 17.12.2011, s. 14.


title: Smernica Rady (EÚ) 2022/890 z 3. júna 2022, ktorou sa mení smernica 2006/112/ES, pokiaľ ide o predĺženie obdobia uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvody, a mechanizmu rýchlej reakcie proti podvodom v oblasti DPH

text:
                  8.6.2022

                  SK

                  Úradný vestník Európskej únie

                  L 155/1

         SMERNICA RADY (EÚ) 2022/890
         z 3. júna 2022,
         ktorou sa mení smernica 2006/112/ES, pokiaľ ide o predĺženie obdobia uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvody, a mechanizmu rýchlej reakcie proti podvodom v oblasti DPH
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:

                     (1)

                     Daňové podvody v oblasti dane z pridanej hodnoty (DPH) vedú k významným rozpočtovým stratám a ovplyvňujú fungovanie vnútorného trhu.

                     (2)

                     V smernici Rady 2006/112/ES (3) sa stanovuje, že členské štáty môžu voliteľne používať mechanizmus prenesenia daňovej povinnosti na platbu DPH z dodania vopred vymedzeného tovaru a poskytnutia vopred vymedzených služieb, ktoré sú náchylné na podvody, a najmä na podvody v rámci Spoločenstva založený na chýbajúcom obchodnom subjekte. V uvedenej smernici sa tiež stanovujú osobitné opatrenie mechanizmu rýchlej reakcie, ktoré ponúka členským štátom za určitých prísne určených podmienok rýchlejší postup, ktorý umožňuje zavedenie mechanizmu prenesenia daňovej povinnosti, čo vedie k primeranejšej a účinnejšej reakcii na neočakávané a rozsiahle podvody. Obdobie uplatňovania oboch mechanizmov uplynie 30. júna 2022.

                     (3)

                     Komisia prijala dva legislatívne návrhy na zavedenie konečného systému DPH, ktorého cieľom je poskytnúť komplexnú reakciu na podvody v rámci Spoločenstva založené na chýbajúcom obchodnom subjekte. O týchto návrhoch, o ktorých sa pôvodne predpokladalo, že nadobudnú účinnosť 1. júla 2022, sa stále rokuje v Rade a predpokladá sa, že nebudú prijaté pred uvedeným dátumom a nenadobudnú účinnosť k uvedenému dátumu.

                     (4)

                     Vo svojej správe z 8. marca 2018 o účinkoch článkov 199a a 199b smernice 2016/112/ES na boj proti podvodom Komisia uvádza, že členské štáty vo všeobecnosti usudzujú, že mechanizmus prenesenia daňovej povinnosti je účinným dočasným nástrojom na boj proti podvodom v oblasti DPH. Okrem toho členské štáty považovali mechanizmus rýchlej reakcie za užitočný nástroj a preventívne opatrenie proti výnimočným prípadom podvodov v oblasti DPH. Právne podmienky ani praktické aspekty uplatňovania mechanizmu prenesenia daňovej povinnosti v rámci systému DPH v EÚ sa odvtedy nezmenili. Smernica 2006/112/ES rovnako nebola výrazne zmenená s cieľom systematickejšie riešiť problém podvodov v rámci Spoločenstva založených na chýbajúcom obchodnom subjekte. Preto je vhodné predpokladať, že tieto zistenia a úvahy v správe sú stále z veľkej časti platné.

                     (5)

                     Z uvedených skutočností vyplýva, že mechanizmus prenesenia daňovej povinnosti a mechanizmus rýchlej reakcie boli ako dočasné a cielené opatrenia užitočné. Uplynutie ich platnosti by členské štáty pripravilo o efektívny nástroj v boji proti podvodom. Obdobie uplatňovania mechanizmu prenesenia daňovej povinnosti a mechanizmu rýchlej reakcie by mali byť preto predĺžené o ďalšie obmedzené obdobie, aby sa v Rade mohli uskutočniť rokovania o konečnom systéme DPH, a aby bolo možné pokračovať v práci na nástrojoch na boj proti daňovým únikom a v práci na modernizovaných pravidlách oznamovania, ktoré sa majú medzitým prijať.

                     (6)

                     Keďže cieľ tejto smernice, a to zachovanie účinných nástrojov na boj proti podvodom, nie je možné uspokojivo dosiahnuť na úrovni členských štátov, ale z dôvodov účinkov tejto akcie, ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

                     (7)

                     Smernica 2006/112/ES by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Smernica 2006/112/ES sa mení takto:

                        1.

                        Článok 199a sa mení takto:

                                    a)

                                    v odseku 1 sa úvodné slová nahrádzajú takto:
                                    „Členské štáty môžu do 31. decembra 2026 stanoviť, že osobou povinnou platiť DPH je zdaniteľná osoba, v prospech ktorej sa uskutočnilo niektoré z nasledujúcich dodaní alebo poskytnutí:“;

                                    b)

                                    odseky 3, 4 a 5 sa vypúšťajú.

                        2.

                        V článku 199b sa odsek 6 nahrádza takto:

                           „6.   Osobitné opatrenie mechanizmu rýchlej reakcie stanovené v odseku 1 sa uplatňuje do 31. decembra 2026.“

            Článok 2
            Táto smernica nadobúda účinnosť tretím dňom nasledujúcim po jej uverejnení v Úradnom vestníku Európskej únie.

            Článok 3
            Táto smernica je určená členským štátom.

            V Luxemburgu 3. júna 2022

                  Za Radu

                  predseda

               F. RIESTER

            (1)  Stanovisko z 3. mája 2022 (zatiaľ neuverejnené v úradnom vestníku).

            (2)  Stanovisko z 23. marca 2022 (zatiaľ neuverejnené v úradnom vestníku).

            (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).


title: Vykonávacia smernica Komisie (EÚ) 2022/905 z 9. júna 2022, ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny (Text s významom pre EHP)

text:
                  10.6.2022

                  SK

                  Úradný vestník Európskej únie

                  L 157/1

         VYKONÁVACIA SMERNICA KOMISIE (EÚ) 2022/905
         z 9. júna 2022,
         ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 7 ods. 2 písm. a) a b),
         so zreteľom na smernicu Rady 2002/55/ES z 13. júna 2002 o obchodovaní s osivom zelenín (2), a najmä na jej článok 7 ods. 2 písm. a) a b),
         keďže:

                     (1)

                     Cieľom smerníc Komisie 2003/90/ES (3) a 2003/91/ES (4) je zabezpečiť, aby odrody poľnohospodárskych rastlinných druhov a druhov zeleniny, ktoré členské štáty zahrnú do svojich národných katalógov, boli v súlade s protokolmi vypracovanými Úradom Spoločenstva pre odrody rastlín (CPVO). Uvedené smernice sa zameriavajú najmä na zabezpečenie súladu s pravidlami týkajúcimi sa znakov, ktoré majú byť splnené ako minimum pri skúškach, ako aj minimálnych podmienok na skúšanie určitých odrôd poľnohospodárskych rastlinných druhov a druhov zeleniny. V prípade druhov, na ktoré sa protokoly CPVO nevzťahujú, majú obe smernice zaručiť súlad s metodikami Medzinárodnej únie na ochranu nových odrôd rastlín (UPOV).

                     (2)

                     CPVO zaviedol ďalšie protokoly a aktualizoval exitujúce, najmä pokiaľ ide o reznačku laločnatú, lucernu siatu, lucernu menlivú, timotejku uzlatú, timotejku lúčnu, ďatelinu lúčnu, konopu, raž siatu, tritikale, repu obyčajnú špenátovú alebo mangold, kel hlávkový, kapustu hlávkovú bielu a kapustu hlávkovú červenú, čakanku obyčajnú siatu listovú, vodový melón, melón cukrový, fenikel, šalát siaty, rajčiaky, špenát a podpníky pre rajčiaky. Tento vývoj by sa mal zohľadniť v právnych predpisoch Únie.

                     (3)

                     Smernice 2003/90/ES a 2003/91/ES by sa preto mali zodpovedajúcim spôsobom zmeniť.

                     (4)

                     Členské štáty majú uplatňovať nové pravidlá od 1. januára 2023. V prípade určitých odrôd, ktorých zaradenie do Spoločného katalógu odrôd poľnohospodárskych rastlinných alebo zeleninových druhov nebolo schválené, sa však úradné skúšky, ktoré ešte nie sú ukončené, začali vykonávať pred 1. januárom 2023 v súlade so smernicou 2003/90/ES alebo smernicou 2003/91/ES v znení, ktoré ešte nebolo zmenené touto smernicou. V snahe nenarušiť priebeh týchto skúšok by sa na ne mali uplatňovať tieto pôvodné pravidlá.

                     (5)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmeny v smernici 2003/90/ES
            Prílohy I a II k smernici 2003/90/ES sa nahrádzajú textom uvedeným v časti A prílohy k tejto smernici.

            Článok 2
            Zmeny v smernici 2003/91/ES
            Prílohy k smernici 2003/91/ES sa nahrádzajú textom uvedeným v časti B prílohy k tejto smernici.

            Článok 3
            Transpozícia

               1.   Členské štáty prijmú a uverejnia najneskôr 31. decembra 2022 zákony, iné právne predpisy a správne opatrenia potrebné na dosiahnutie súladu s touto smernicou. Znenie týchto opatrení bezodkladne oznámia Komisii. Tieto ustanovenia sa uplatňujú od 1. januára 2023.
               Členské štáty uvedú priamo v týchto prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 4
            Prechodné opatrenia
            Na úradné skúšky odrôd, ktoré sa začali vykonávať pred 1. januárom 2023, ale ešte nie sú ukončené, sa vzťahujú smernice 2003/90/ES a 2003/91/ES v znení, ktoré ešte nebolo zmenené touto smernicou.

            Článok 5
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 6
            Adresáti
            Táto smernica je určená členským štátom.

            V Bruseli 9. júna 2022

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 193, 20.7.2002, s. 1.

            (2)  Ú. v. ES L 193, 20.7.2002, s. 33.

            (3)  Smernica Komisie 2003/90/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/53/ES týkajúcej sa znakov, ktoré musia byť splnené ako minimum pri skúškach a minimálnych podmienok na skúšanie určitých odrôd poľnohospodárskych rastlinných druhov (Ú. v. EÚ L 254, 8.10.2003, s. 7).

            (4)  Smernica Komisie 2003/91/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/55/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd druhov zelenín (Ú. v. EÚ L 254, 8.10.2003, s. 11).

            PRÍLOHA

               ČASŤ A

                     „PRÍLOHA I

                        Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO
                         (*1)

                                    Vedecké meno

                                    Slovenské meno

                                    Protokol CPVO

                                    Dactylis glomerata L.

                                 reznačka laločnatá

                                 TP 31/1 z 25. 3. 2021

                                    Festuca arundinacea Schreb.

                                 kostrava trsteníkovitá

                                 TP 39/1 z 1. 10. 2015

                                    Festuca filiformis Pourr.

                                 kostrava vláskovitá

                                 TP 67/1 z 23. 6. 2011

                                    Festuca ovina L.

                                 kostrava ovčia

                                 TP 67/1 z 23. 6. 2011

                                    Festuca pratensis Huds.

                                 kostrava lúčna

                                 TP 39/1 z 1. 10. 2015

                                    Festuca rubra L.

                                 kostrava červená

                                 TP 67/1 z 23. 6. 2011

                                    Festuca trachyphylla (Hack.) Hack.

                                 kostrava drsnolistá

                                 TP 67/1 z 23. 6. 2011

                                    Lolium multiflorum Lam.

                                 mätonoh mnohokvetý

                                 TP 4/2 z 19. 3. 2019

                                    Lolium perenne L.

                                 mätonoh trváci

                                 TP 4/2 z 19. 3. 2019

                                    Lolium x hybridum Hausskn.

                                 mätonoh hybridný

                                 TP 4/2 z 19. 3. 2019

                                    Medicago sativa L.

                                 lucerna siata

                                 TP 6/1 z 22. 12. 2021

                                    Medicago x varia T. Martyn

                                 lucerna menlivá

                                 TP 6/1 z 22. 12. 2021

                                    Phleum nodosum L.

                                 timotejka uzlatá

                                 TP 34/1 z 22. 12. 2021

                                    Phleum pratense L.

                                 timotejka lúčna

                                 TP 34/1 z 22. 12. 2021

                                    Pisum sativum L. (partim)

                                 hrach siaty

                                 TP 7/2 rev. 3 kor zo 16. 3. 2020

                                    Poa pratensis L.

                                 lipnica lúčna

                                 TP 33/1 z 15. 3. 2017

                                    Trifolium pratense L.

                                 ďatelina lúčna

                                 TP 5/1 z 22. 12. 2021

                                    Vicia faba L.

                                 bôb obyčajný

                                 TP 8/1 z 19. 3. 2019

                                    Vicia sativa L.

                                 vika siata

                                 TP 32/1 z 19. 4. 2016

                                    Brassica napus L. var. napobrassica (L.) Rchb.

                                 kvaka

                                 TP 89/1 z 11. 3. 2015

                                    Raphanus sativus L. var. oleiformis Pers.

                                 reďkev siata olejná

                                 TP 178/1 z 15. 3. 2017

                                    Brassica napus L. (partim)

                                 kapusta repková pravá

                                 TP 36/3 z 21. 4. 2020

                                    Cannabis sativa L.

                                 konopa

                                 TP 276/2 z 1. 2. 2022

                                    Glycine max (L.) Merr.

                                 sója fazuľová

                                 TP 80/1 z 15. 3. 2017

                                    Gossypium spp.

                                 bavlna

                                 TP 88/2 z 11. 12. 2020

                                    Helianthus annuus L.

                                 slnečnica

                                 TP 81/1 z 31. 10. 2002

                                    Linum usitatissimum L.

                                 ľan siaty

                                 TP 57/2 z 19. 3. 2014

                                    Sinapis alba L.

                                 horčica biela

                                 TP 179/1 z 15. 3. 2017

                                    Avena nuda L.

                                 ovos nahý

                                 TP 20/3 zo 6. 3. 2020

                                    Avena sativa L. (includes A. byzantina K. Koch)

                                 ovos a červený ovos

                                 TP 20/3 zo 6. 3. 2020

                                    Hordeum vulgare L.

                                 jačmeň siaty

                                 TP 19/5 z 19. 3. 2019

                                    Oryza sativa L.

                                 ryža

                                 TP 16/3 z 1. 10. 2015

                                    Secale cereale L.

                                 raž siata

                                 TP 58/1 rev z 27. 4. 2022

                                    Sorghum bicolor (L.) Moench subsp. bicolor

                                 cirok dvojfarebný

                                 TP 122/1 z 19. 3. 2019

                                    Sorghum bicolor (L.) Moench subsp. drummondii (Steud.) de Wet ex Davidse

                                 cirok sudánsky

                                 TP 122/1 z 19. 3. 2019

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 hybridy získané krížením Sorghum bicolor subsp. bicolor a Sorghum bicolor subsp. drummondii

                                 TP 122/1 z 19. 3. 2019

                                    xTriticosecale Wittm. ex A. Camus

                                 hybridy získané krížením druhov rodu Triticum s druhmi rodu Secale

                                 TP 121/3 z 27. 4. 2022

                                    Triticum aestivum L. subsp. aestivum

                                 pšenica letná

                                 TP 3/5 z 19. 3. 2019

                                    Triticum turgidum L. subsp. durum (Desf.) van Slageren

                                 pšenica tvrdá

                                 TP 120/3 z 19. 3. 2014

                                    Zea mays L. (partim)

                                 kukurica

                                 TP 2/3 z 11. 3. 2010

                                    Solanum tuberosum L.

                                 ľuľok zemiakový

                                 TP 23/3 z 15. 3. 2017

                     PRÍLOHA II

                        Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV
                         (*2)

                                    Vedecké meno

                                    Slovenské meno

                                    Metodika UPOV

                                    Beta vulgaris L.

                                 kŕmna repa

                                 TG/150/3 zo 4. 11. 1994

                                    Agrostis canina L.

                                 psinček psí

                                 TG/30/6 z 12. 10. 1990

                                    Agrostis gigantea Roth

                                 psinček obrovský

                                 TG/30/6 z 12. 10. 1990

                                    Agrostis stolonifera L.

                                 psinček poplazový

                                 TG/30/6 z 12. 10. 1990

                                    Agrostis capillaris L.

                                 psinček obyčajný tenučký

                                 TG/30/6 z 12. 10. 1990

                                    Bromus catharticus Vahl

                                 stoklas preháňavý

                                 TG/180/3 zo 4. 4. 2001

                                    Bromus sitchensis Trin.

                                 stoklas sitkanský

                                 TG/180/3 zo 4. 4. 2001

                                    xFestulolium Asch. et Graebn.

                                 hybridy získané krížením druhov rodu Festuca s druhmi rodu Lolium

                                 TG/243/1 z 9. 4. 2008

                                    Lotus corniculatus L.

                                 ľadenec rožkatý

                                 TG/193/1 z 9. 4. 2008

                                    Lupinus albus L.

                                 lupina biela

                                 TG/66/4 z 31. 3. 2004

                                    Lupinus angustifolius L.

                                 lupina úzkolistá

                                 TG/66/4 z 31. 3. 2004

                                    Lupinus luteus L.

                                 lupina žltá

                                 TG/66/4 z 31. 3. 2004

                                    Medicago doliata Carmign.

                                 lucerna tŕňovitá

                                 TG/228/1 z 5. 4. 2006

                                    Medicago italica (Mill.) Fiori

                                 lucerna talianska

                                 TG/228/1 z 5. 4. 2006

                                    Medicago littoralis Rohde ex Loisel.

                                 lucerna pobrežná

                                 TG/228/1 z 5. 4. 2006

                                    Medicago lupulina L.

                                 lucerna ďatelinová

                                 TG/228/1 z 5. 4. 2006

                                    Medicago murex Willd.

                                 lucerna guľatá

                                 TG/228/1 z 5. 4. 2006

                                    Medicago polymorpha L.

                                 lucerna najmenšia

                                 TG/228/1 z 5. 4. 2006

                                    Medicago rugosa Desr.

                                 lucerna vráskavá

                                 TG/228/1 z 5. 4. 2006

                                    Medicago scutellata (L.) Mill.

                                 lucerna štítovitá

                                 TG/228/1 z 5. 4. 2006

                                    Medicago truncatula Gaertn.

                                 lucerna súdkovitá

                                 TG/228/1 z 5. 4. 2006

                                    Trifolium repens L.

                                 ďatelina plazivá

                                 TG/38/7 z 9. 4. 2003

                                    Trifolium subterraneum L.

                                 ďatelina podzemná

                                 TG/170/3 zo 4. 4. 2001

                                    Phacelia tanacetifolia Benth.

                                 facélia vratičolistá

                                 TG/319/1 z 5. 4. 2017

                                    Arachis hypogaea L.

                                 podzemnica olejná

                                 TG/93/4 z 9. 4. 2014

                                    Brassica juncea (L.) Czern

                                 kapusta sitinová

                                 TG/335/1 zo 17. 12. 2020

                                    Brassica rapa L. var. silvestris (Lam.) Briggs

                                 repica olejnatá

                                 TG/185/3 zo 17. 4. 2002

                                    Carthamus tinctorius L.

                                 požlt farbiarsky

                                 TG/134/3 z 12. 10. 1990

                                    Papaver somniferum L.

                                 mak

                                 TG/166/4 z 9. 4. 2014

               “

               ČASŤ B

                     „PRÍLOHA I

                        Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO
                         (*3)

                                    Vedecké meno

                                    Slovenské meno

                                    Protokol CPVO

                                    Allium cepa L. (skupina Cepa)

                                 cibuľa a cibuľa kuchynská nakopená

                                 TP 46/2 z 1. 4. 2009

                                    Allium cepa L. (skupina Aggregatum)

                                 šalotka

                                 TP 46/2 z 1. 4. 2009

                                    Allium fistulosum L.

                                 nová cibuľka alebo cibuľa zimná

                                 TP 161/1 z 11. 3. 2010

                                    Allium porrum L.

                                 pór

                                 TP 85/2 z 1. 4. 2009

                                    Allium sativum L.

                                 cesnak

                                 TP 162/1 kor z 25. 3. 2004

                                    Allium schoenoprasum L.

                                 pažítka

                                 TP 198/2 z 11. 3. 2015

                                    Apium graveolens L.

                                 zeler

                                 TP 82/1 z 13. 3. 2008

                                    Apium graveolens L.

                                 zeler voňavý buľvový

                                 TP 74/1 z 13. 3. 2008

                                    Asparagus officinalis L.

                                 špargľa

                                 TP 130/2 zo 16. 2. 2011

                                    Beta vulgaris L.

                                 repa obyčajná (cvikla) vrátane repy cheltenhamskej

                                 TP 60/1 z 1. 4. 2009

                                    Beta vulgaris L.

                                 repa obyčajná špenátová alebo mangold

                                 TP 106/2 zo 14. 4. 2021

                                    Brassica oleracea L.

                                 kel kučeravý

                                 TP 90/1 zo 16. 2. 2011

                                    Brassica oleracea L.

                                 karfiol

                                 TP 45/2 rev. 2 z 21. 3. 2018

                                    Brassica oleracea L.

                                 kapusta obyčajná špargľová alebo brokolica

                                 TP 151/2 rev. 2 z 21. 4. 2020

                                    Brassica oleracea L.

                                 kel ružičkový

                                 TP 54/2 rev. z 15. 3. 2017

                                    Brassica oleracea L.

                                 kaleráb

                                 TP 65/1 rev. z 15. 3. 2017

                                    Brassica oleracea L.

                                 kel hlávkový, kapusta hlávková biela, kapusta hlávková červená

                                 TP 48/3 rev. 2 z 25. 3. 2021

                                    Brassica rapa L.

                                 kapusta čínska

                                 TP 105/1 z 13. 3. 2008

                                    Capsicum annuum L.

                                 paprika čili alebo paprika ročná

                                 TP 76/2 rev. 2 kor z 21. 4. 2020

                                    Cichorium endivia L.

                                 čakanka štrbáková pravá kučeravá, čakanka štrbáková pravá širokolistá

                                 TP 118/3 z 19. 3. 2014

                                    Cichorium intybus L.

                                 čakanka obyčajná siata cigóriová (priemyselná)

                                 TP 172/2 z 1. 12. 2005

                                    Cichorium intybus L.

                                 čakanka obyčajná siata listová

                                 TP 154/1 rev.2 kor zo 14. 4. 2021

                                    Cichorium intybus L.

                                 čakanka obyčajná

                                 TP 173/2 z 21. 3. 2018

                                    Citrullus lanatus (Thunb.) Matsum. et Nakai

                                 vodový melón

                                 TP 142/2 rev zo 14. 4. 2021

                                    Cucumis melo L.

                                 melón cukrový

                                 TP 104/2 rev. 2 z 25. 3. 2021

                                    Cucumis sativus L.

                                 uhorky šalátové a uhorky nakladačky

                                 TP 61/2 rev. 2 z 19. 3. 2019

                                    Cucurbita maxima Duchesne

                                 tekvica obrovská

                                 TP 155/1 z 11. 3. 2015

                                    Cucurbita pepo L.

                                 tekvica alebo cuketa

                                 TP 119/1 rev. z 19. 3. 2014

                                    Cynara cardunculus L.

                                 artičoky zeleninové a artičoky kardové

                                 TP 184/2 rev. zo 6. 3. 2020

                                    Daucus carota L.

                                 mrkva obyčajná a mrkva obyčajná kŕmna

                                 TP 49/3 z 13. 3. 2008

                                    Foeniculum vulgare Mill.

                                 fenikel

                                 TP 183/2 zo 14. 4. 2021

                                    Lactuca sativa L.

                                 šalát siaty

                                 TP 13/6 rev. 3 z 27. 4. 2022

                                    Solanum lycopersicum L.

                                 rajčiaky

                                 TP 44/4 rev. 5 zo 14. 4. 2021

                                    Petroselinum crispum (Mill.) Nyman ex A. W. Hill

                                 petržlen

                                 TP 136/1 kor z 21. 3. 2007

                                    Phaseolus coccineus L.

                                 fazuľa šarlátová

                                 TP 9/1 z 21. 3. 2007

                                    Phaseolus vulgaris L.

                                 fazuľa záhradná kríčkovitá a fazuľa záhradná tyčová

                                 TP 12/4 z 27. 2. 2013

                                    Pisum sativum L. (partim)

                                 hrach siaty stržňový, peluška a hrach siaty cukrový

                                 TP 7/2 rev. 3 kor zo 16. 3. 2020

                                    Raphanus sativus L.

                                 reďkovka, reďkev čierna

                                 TP 64/2 rev. kor. z 11. 3. 2015

                                    Rheum rhabarbarum L

                                 rebarbora

                                 TP 62/1 z 19. 4. 2016

                                    Scorzonera hispanica L.

                                 hadomor španielsky

                                 TP 116/1 z 11. 3. 2015

                                    Solanum melongena L.

                                 ľuľok baklažánový alebo baklažán

                                 TP 117/1 z 13. 3. 2008

                                    Spinacia oleracea L.

                                 špenát

                                 TP 55/5 rev. 4 z 27. 4. 2022

                                    Valerianella locusta (L.) Laterr.

                                 valeriánka poľná

                                 TP 75/2 z 21. 3. 2007

                                    Vicia faba L. (partim)

                                 bôb obyčajný

                                 TP 206/1 z 25. 3. 2004

                                    Zea mays L. (partim)

                                 kukurica cukrová a kukurica pukancová

                                 TP 2/3 z 11. 3. 2010

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 podpníky pre rajčiaky

                                 TP 294/1 rev. 5 zo 14. 4. 2021

                                    Cucurbita maxima Duchesne x Cucurbita moschata Duchesne

                                 vnútrodruhové hybridy Cucurbita maxima Duchesne x Cucurbita moschata Duchesne na použitie ako podpníky

                                 TP 311/1 z 15. 3. 2017

                     PRÍLOHA II

                        Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV
                         (*4)

                                    Vedecké meno

                                    Slovenské meno

                                    Metodika UPOV

                                    Brassica rapa L.

                                 okrúhlica

                                 TG/37/10 zo 4. 4. 2001

               “

               (*1)  Znenie týchto protokolov je uverejnené na webovej stránke CPVO (www.cpvo.europa.eu).

               (*2)  Znenie týchto metodík je uverejnené na webovej stránke UPOV (www.upov.int).

               (*3)  Znenie týchto protokolov je uverejnené na webovej stránke CPVO (www.cpvo.europa.eu).

               (*4)  Znenie týchto metodík je uverejnené na webovej stránke UPOV (www.upov.int).